stanford-oval/wikipedia huggingface dataset:
הגר לנדסמן-פלס

| --- | --- |
אין תמונה חופשית
 לידה:  31 בדצמבר 1974 (בת 49) חיפה, ישראל 
 ענף מדעי:  פיזיקה אסטרו חלקיקית 
 מקום מגורים:  ישראל
 מקום לימודים:  הטכניון – מכון טכנולוגי לישראל  אוניברסיטת ויסקונסין-מדיסון 
 מוסדות:  מכון ויצמן למדע 
 
הגר לנדסמן-פלס (נולדה ב-31 בדצמבר 1974) היא פיזיקאית ניסיונאית ישראלית העוסקת בתחום האסטרו-חלקיקים, מדענית במחלקה לפיזיקה של חלקיקים ואסטרופיזיקה במכון ויצמן למדע, ואחת מעשרות המדענים שלקחו חלק בהקמת גלאי הנויטרינו "אייסקיוב" בקוטב הדרומי. לדנסמן-פלס היא גם הישראלית הראשונה והיחידה עד כה שהשתתפה במשלחת מחקר באנטארקטיקה[דרוש מקור]. זוכת מדליית השירות באנטארקטיקה.
ביוגרפיה

ד"ר לנדסמן-פלס נולדה וגדלה בחיפה, בת למינה לנדסמן, מתכנתת, ולאלי לנצמן, היסטוריון אמנות. בוגרת תיכון עירוני ה' בחיפה. שירתה בצה"ל בממר"ם.
סיימה תואר ראשון בפיזיקה מהטכניון ב-1997 ודוקטורט בפיזיקה מהטכניון בשנת 2004 בהנחייתו של פרופ' יורם רוזן. במסגרת עבודת הדוקטורט בטכניון הייתה מעורבת בפרויקט מאיץ החלקיקים CERN בז'נבה. בשנים 2004–2009 עשתה מחקר פוסט דוקטורט באוניברסיטת ויסקונסין–מדיסון על פרויקט האייסקיוב.
ב-2009, במסגרת פרויקט של אוניברסיטת ויסקונסין-מדיסון, נמנתה עם החוקרים שהקימו את המצפה נויטרינו בגלאי אייסקיוב, גלאי נייטרינו אשר נמצא בתחנה האנטארקטית אמונדסן-סקוט באנטארקטיקה. תפקידה בצוות המחקר היה כיול ובחינה של 5,000 רכיבי הגלאי. בניית הגלאי הסתיימה בשנת 2013.
ד"ר לנדסמן-פלס יצאה למסעות מחקר באנטארקטיקה בשנים 2005, 2006 2013 וב-2018.
ב-2011 החלה לעבוד במכון ויצמן למדע, שם נמנתה עם קבוצתו של ד"ר רן בודניק מהמחלקה לפיזיקה של חלקיקים ואסטרופיזיקה, והשתתפה בפרויקט XENON (אנ'), שמטרתו לנסות לאתר עדויות לקיומם של חלקיקי חומר אפל באמצעות גלאי הממוקם במעמקי האדמה במעבדה הלאומית גראן-סאסו שבאיטליה. ד"ר לנדסמן-פלס עסקה בפיתוח דור חדש של גלאים לזיהוי חומר אפל, המסתמכים על זיהוי של מרכזי צבע זוהרים בקריסטלים טהורים. היא ביצעה עבודה זו בשיתוף עם פרופ' תומר וולנסקי ופרופ' אורי צ'שנובסקי מאוניברסיטת תל אביב.
ד"ר לנדסמן-פלס שותפה גם בפרויקט ARA בקוטב הדרומי: פרויקט שישתרע על שטח של 100 קילומטרים רבועים, ויכלול הצבה של גלאֵי רדיו במרחק של קילומטר זה מזה כדי לאתר חלקיקי ניטרינו בעלי אנרגיות גבוהות.
כיום ד"ר לנדסמן-פלס נמנית עם הסגל של מכון ויצמן במחלקה לפיזיקת חלקיקים ואסטרופיזיקה.
פרסים והוקרה

ב-2004 על עבודת הדוקטורט שלה זכתה במלגת מרים ואהרון גוטווירט.
ב-2013 זכתה במענק מחקר מטעם אוניברסיטת אוהיו ומכללת אורט בראודה בזכות מחקרה על ניוטרינו באנרגיה הגבוהה ביותר מ-GRB באמצעות גלאי ARA.
ב-2013 על מחקרה בקוטב הדרומי קיבלה את מדליית השירות באנטארקטיקה ותעודת הוקרה מהקונגרס של ארצות הברית.
ב-2014 זכתה בפרס הוועדה המדעית של מכון ויצמן (SC) למדענית מצטיינת.
ב-2015 החליט משרד המדע, בהובלת שר המדע דני דנון, על השקת קמפיין הסברה נרחב והכריז על "שנת נשים פורצות דרך במדע ובטכנולוגיה". ד"ר לנדסמן-פלס הייתה אחת המדעניות הצעירות ופורצות הדרך שהוצגו במסגרת הקמפיין.
חיים אישיים

ד"ר לנדסמן-פלס נשואה לעדי פלס, חבר גם הוא בצוות האייסקיוב, ולהם שני ילדים. מתגוררת ברחובות.
חברה בקבוצת התיאטרון של מכון ויצמן, הפועלת בהנחייתה של הבמאית עירית בנדק.
הערות שוליים

↑  רוני קולמן, ‏מגששים באפילה, באתר חיל האוויר הישראלי, 1 בדצמבר 2021
↑  העתודה האקדמית של צה"ל, הכירו את הגר לנדסמן-פלס, באתר פייסבוק, ‏20 בפברואר 2018
1 2 3  מריאנה בננסון, "באנטארקטיקה אתה יודע מיד אם אתה מתחבר למקום או שונא אותו", באתר מדע על הבר: ראיון עם ד"ר הגר לנדסמן פלס, ‏2018-05-16
↑  איתי נבו, עורך אתר מכון דוידסון, חלקיקים מהחלל בעומק הקרח, באתר הידען, ‏2013-11-22
↑  מגזין הטכניון, מישראל לקוטב הדרומי, באתר ynet, 29 בינואר 2007
1 2  אלכס דורון, 100 מתחת לאפס: מסע לקוטב הדרומי, באתר nrg‏, 11 בינואר 2012
1 2  מדע על הקרח, באתר מסע הקסם המדעי, ‏2014-11-01
↑  מרכז מדעני העתיד
1 2  מבט אל הלא נודע, באתר מסע הקסם המדעי, ‏2016-11-02
↑  Group Members | Experimental Astroparticle and Dark Matter, www.weizmann.ac.il (באנגלית)
↑  Page 24 - מגזין הטכניון | אביב 2007, באתר www.dmag.co.il
↑  משרד המדע הכריז על שנת נשים פורצות דרך במדע ובטכנולוגיה, באתר פורטל חקלאות טבע וסביבה
↑   נשים פורצות דרך במדע ובטכנולוגיה - ד"ר הגר לנדסמן, אסטרופיזיקאית החוקרת חומר אפל, סרטון בערוץ "משרד החדשנות, המדע והטכנולוגיה", באתר יוטיוב (אורך: 01:01)
| --- | --- |
בקרת זהויות :  NLI: 987007351575905171  dblp: 182/5553  ORCID: 0000-0002-7570-5238  VIAF: 33149841902102841699   WorldCat (עם VIAF): 33149841902102841699
G20

פורום G20 (שם רשמי: The Group of Twenty Finance Ministers and Central Bank Governors) הוא פורום שחברים בו שרי האוצר ונגידי הבנקים המרכזיים של 20 כלכלות: 19 מבין הכלכלות הגדולות בעולם, וכן האיחוד האירופי. יחד מהוות כלכלות ה-G20 כ-90% מהתוצר הלאומי הגולמי העולמי, 80% מהסחר העולמי (לרבות סחר פנימי באיחוד האירופי) ושני שלישים מאוכלוסיית העולם.
ה-G20 הוא פורום לשיתוף פעולה וייעוץ בנושאים הקשורים למערכת הפיננסית הבינלאומית. הפורום חוקר, סוקר ומקדם דיונים בקרב מדינות מפתח מפותחות ומתפתחות, במטרה לקדם את היציבות הפיננסית העולמית וכן לתת מענה לבעיות שהן מעבר לתחום אחריותה של כל מדינה בנפרד. ספרד אינה חברה רשמית ב-G20, אך היא מחזיקה במעמד של אורחת קבועה, המאפשר לה להשתתף בדיונים.
הארגון

פורום ה-G20 פועל ללא מזכירות קבועה וצוות. בראש הארגון עומדת אחת ממדינות הפורום, המתחלפת מדי שנה, תוך הקפדה שהמדינה העומדת בראש הארגון תהא מאזור שונה בעולם מזו שקדמה לה. הנהלת הארגון כוללת שלוש מדינות – זו המכהנת בראשות הארגון, זו שקדמה לה, וזו שצפויה להחליפה. שלוש מדינות אלו מכונות "טרויקה" (קרי הנהגה משולשת). המדינה המכהנת בראשות הארגון ממנה מזכירות לתקופת כהונתה, המרכזת את עבודתו של הארגון ואחראית לארגון מפגשי הפורום. תפקידה של הטרויקה להבטיח את המשכיות רצף עבודת הארגון וניהולו למשך שנות כהונתה.
היסטוריה

רעיון הקמת ה-G20, שהחליף את ה-G33, שבעצמו החליף את ה-G22, הועלה לראשונה בפסגת ה-G-7 שנערכה בקלן שבגרמניה, ביוני 1999. הארגון נוסד באופן רשמי ב-26 בספטמבר 1999, במהלך פסגת שרי האוצר של מדינות ה-G-7. פסגת הפתיחה של הארגון התקיימה ב-15–16 בדצמבר 1999 בברלין.
בשנת 2006 הנושא המרכזי של פסגת ה-G20 היה "יצירת שגשוג בר-קיימא" (בתרגום חופשי). הנושאים שנדונו בפסגה זו כללו רפורמות מקומיות להשגת "צמיחה מתמשכת", רפורמה בבנק העולמי ובקרן המטבע הבינלאומית, והשפעתם של השינויים הדמוגרפיים ביחס להזדקנות האוכלוסייה על הכלכלה העולמית.
טרוור אנדרו מנואל, שר האוצר של דרום אפריקה, כיהן כיו"ר פסגת ה-G20 שנערכה בשנת 2007 בארצו. גידו מנטגה, שר האוצר של ברזיל כיהן כיו"ר פסגת ה-G20 שנערכה בשנת 2008 בארצו. ברזיל העלתה לדיון מספר נושאים וביניהם התחרות בשווקים פיננסיים, אנרגיה נקייה, והתפתחות כלכלית ואלמנטים פיזיקליים של צמיחה ופיתוח. בהצהרה שהשמיע נשיא ארצות הברית ג'ורג' ו. בוש, בעקבות מפגש שרי האוצר של ה-G7 ב-11 באוקטובר 2007, הוא אמר כי בפסגה הבאה של ה-G20 תהיה חשיבות במציאת פתרונות למשבר הכלכלי העולמי. יוזמה של הנשיא הצרפתי, ניקולא סרקוזי, וראש ממשלת בריטניה, גורדון בראון, הובילה לפסגה מיוחדת של מנהיגי מדינות פורום ה-G20, ב-15 בנובמבר 2008, שעסקה בהתמודדות עם המשבר הכלכלי של 2008 ובמציאת פתרונות לו.
אתרי מפגש פורום ה-G20 של שרי האוצר

1999: גרמניה ברלין, גרמניה
2000: קנדה מונטריאול, קנדה
2001: קנדה אוטווה, קנדה
2002: הודו ניו דלהי, הודו
2003: מקסיקו מורליה, מקסיקו
2004: גרמניה ברלין, גרמניה
2005: הרפובליקה העממית של סין בייג'ינג, סין
2006: אוסטרליה מלבורן, אוסטרליה
2007: דרום אפריקה קייפטאון, דרום אפריקה
2008: ברזיל סאו פאולו, ברזיל
אתרי מפגש ועידת ראשי המדינות של G20

| מספר | עיר מארחת | תמונה |
| --- | --- | --- |
| 2008 | ארצות הברית וושינגטון די. סי., ארצות הברית |  |
| 2009 | הממלכה המאוחדת לונדון, הממלכה המאוחדת |  |
| 2009 | ארצות הברית פיטסבורג, ארצות הברית |  |
| 2010 | קנדה טורונטו, קנדה |  |
| 2010 | קוריאה הדרומית סיאול, קוריאה הדרומית |  |
| 2011 | צרפת פריז / קאן, צרפת |  |
| 2012 | מקסיקו מקסיקו סיטי, מקסיקו |  |
| 2013 | רוסיה סנקט פטרבורג, רוסיה |  |
| 2014 | אוסטרליה בריזביין, אוסטרליה |  |
| 2015 | טורקיה אנטליה, טורקיה |  |
| 2016 | הרפובליקה העממית של סין האנגג'ואו, סין |  |
| 2017 | גרמניה המבורג, גרמניה |  |
| 2018 | ארגנטינה בואנוס איירס, ארגנטינה |  |
| 2019 | יפן אוסקה, יפן |  |
| 2020 | ערב הסעודית ריאד, ערב הסעודית (המפגש בוטל עקב מגפת הקורונה והוא נערך באמצעות ועידת וידאו) |  |
| 2021 | איטליה רומא, איטליה |  |
| 2022 | אינדונזיה נוסה דואה, אינדונזיה |  |
| 2023 | הודו ניו דלהי, הודו |  |
| 2024 | ברזיל ריו דה ז'ניירו, ברזיל |  |
אתרי מפגש ועידת ראשי המדינות של G20 > ראו גם

גלובליזציה
ארגון המדינות המתועשות
Suez

| --- | --- |

 נתונים כלליים
 סוג:  חברה פרטית
 תקופת הפעילות:  2008–הווה (כ־16 שנים)
 חברות בנות:  SUEZ Eau France  SUEZ Recycling & Recovery France 
 מיקום המטה:  לה דפאנס 
 משרד ראשי:  צרפת לה דפאנס, צרפת
 ענפי תעשייה:  מים וביוב
 הכנסות:  8,787,300,000 אירו (נכון ל־5 במאי 2023) 
 רווח:  9 מיליארד אירו (2022)
 נשיא:  סברינה סוסן
 עובדים:  40,000
  
 אתר החברה
 
סואז (בצרפתית: Suez) היא חברה צרפתית בין־לאומית המפתחת פתרונות לאספקת מים, ניהול קווי ביוב וניהול משאבים סביבתיים.
נכון לשנת 2022, מעסיקה החברה כ־40,000 עובדים ומפעילה סניפים ב־40 מדיניות בעולם.
מטה החברה הראשי נמצא במרכז העסקים לה דפאנס הממוקם בעיר פריז, צרפת.
היסטוריה

החברה הוקמה בשנת 2008, תחת השם GDF Suez Environment.
בחודש אפריל 2014, חתמה החברה על הסכם לתפעול מתקני טיהור שפכים ומים בהודו תמורת כ־61 מיליון אירו.
בשנת 2015, החליפה החברה את שמה בעקבות פיצול של חברת האם GDF Suez לשתי חברות: חברת אנג'ן (Engie) שיועדה לפעול בתחום האנרגיה, וחברת סואז (Suez) בתחום המים והביוב.
החברה המשיכה את מורשתה של חברת האם, שהחלה עוד מהמאה ה־19 עם הקמת תעלת סואץ, אשר העניקה לחברה את שמה.
בחודש ספטמבר 2015, רכשה החברה כ־40 אחוזים ממניותיה של חברת סמבקורפ (Sembcorp) לאחר שפעלו יחד במיזם משותף לאספקה וניהול תשתיות מים וביוב באוסטרליה.
בשנת 2017, רכשה החברה את חטיבת המים של חברת GE־Power תמורת כ־3.4 מיליארד דולר.
בשנת 2021, החברה זכתה בפטור ממכרז מחברת מקורות לצורך הקמת מתקן לטיפול במי הירקון.
בשנת 2022, נרכשה החברה על ידי חברת ויאוליה (Veolia) תמורת סכום שלא פורסם.
תחומי פעילות

החברה פועלת בשלשה תחומים שונים:
מים וביוב: אספקת מי שתייה, בניה, ניהול ותיעול תשתיות ביוב לצורכי ניטור ותחזוקה תוך שילוב טכנולוגיות מתקדמות לשמירה על איכות הסביבה והפחתת מזהמים.
פינוי פסולת: מחזור חומרים מסוכנים והפקת אנרגיה מתחדשת.
פיתוח פתרונות להגנה על משאבי טבע: שיתוף פעולה עם חברות הזנק במטרה לצמצם פליטות פחמן ולשיפור הקיימות.
הערות שוליים

↑  Presentation of the SUEZ Group - SUEZ Group, www.suez.com (באנגלית)
↑  פגי הולינג'ר, ‏סואץ וגז דה פראנס מתמזגות ויוצרות את קבוצת האנרגיה מהגדולות בעולם, באתר גלובס, 3 בספטמבר 2007
↑  אוריאל הרמן, ‏לאחר משא ומתן ממושך בתיווכו של ניקולא סרקוזי: חברת סואץ ו-GDF מתמזגות, באתר גלובס, 3 בספטמבר 2007
↑  הטיפ היומי Suez Environnement מספקת סיפור צמיחה לטווח ארוך, באתר גלובס, 15 ביולי 2014
↑  Suez Environnement bags three water treatment projects worth ₹505 crore, BusinessLine, ‏2014-04-08 (באנגלית)
↑  SUEZ environnement becomes SUEZ, Resource.co (באנגלית)
↑  UPDATE 1-Suez Environnement gushes on Paris market debut | Reuters, web.archive.org, ‏2016-01-21
↑  France's Suez buys Sembcorp out of Australian waste joint venture for $485m, www.afr.com
↑  Suez targets industrial water with $3.4 billion GE Water deal, reuters.com
↑  הנדון: הודעות על פטור ממכרז, באתר mekorot.co.il
↑  משקמים את הירקון – מקורות
↑  Veolia - Suez merger: press releases, Veolia (באנגלית)
↑  Veolia and Suez: the New Face of the Private Water Giants, publicservices.international
| --- | --- |
בקרת זהויות :  BnF: cb150246315 (data)  ISNI: 0000 0001 0582 8163  VIAF: 158636874   WorldCat (עם VIAF): 158636874
Brainiac

ערך זה עוסק בתוכנית טלוויזיה. אם התכוונתם לדמות קומיקס, ראו .
| --- | --- |

לוגו התוכנית
 סוגה:  בידור, מדע-קומי
 מנחים:  ריצ'רד האמונד 
 שחקנים:  ריצ'רד האמונד (עונות 1-4) ויק ריבס (החל מעונה 5) ג'ון טיקל שארלוט הדסון
 ארץ מקור:  הממלכה המאוחדת 
 שפות:  אנגלית 
 מספר עונות:  6 
 מספר פרקים:  60 
 הפקה
 חברת הפקה:  Granada Productions
 הפצה:  אולפני ITV 
 אורך פרק:  46 דקות
 שידור
 רשת שידור:  Sky1
 רשת שידור בישראל:  ערוץ 8 (HOT), ערוץ דיסקברי (Yes)
 תקופת שידור מקורית:  13 בנובמבר 2003 – 30 במרץ 2008
 קישורים חיצוניים
 sky1.sky.com/show/brainiac
 דף התוכנית ב-IMDb
 
צוות התוכנית בעת צילומים
ריצ'רד האמונד
ג'ון טיקל
Brainiac (במקור: Brainiac: Science Abuse, בתרגום חופשי לעברית: "חוכמולוג - שימוש לרעה במדע"), היא תוכנית בידור בריטית, בעלת מוטיב מדעי, בהנחיית ריצ'רד האמונד. התוכנית שודרה בישראל בשמות "זעזוע מוח" ב-HOT ו"חכם בלילה" ב-Yes.
Brainiac עוסקת בבחינת ובמימוש תאוריות מדעיות שונות ובביצוע ניסויים תוך שילוב הומור. התוכנית נשענת בעיקר על נושאים מדעיים העוסקים בתחומי הכימיה, הפיזיקה ולעיתים רחוקות גם הביולוגיה. אף שתוצאות הניסויים בתוכנית פועלות לרוב על פי הכללים והתאוריות הנכונות, הן אינן באות להמחיש את האמת באשר לספקה המדעית, שכן כל תוצאת ניסוי, בין אם נכונה או לא - נקבעת כנכונה באופן שלא ניתן לערעור על ידי המנחה.
פורמט התוכנית

בכל תוכנית עולות מספר תהיות מדעיות. כמו כן, מוצגות תשובות, לעיתים ביזריות, לשאלות ובעיות נפוצות.
בתוכנית קיימת סוג של "היררכיה" בה הקובע הוא האמונד, מנחה התוכנית, וצמד המדענים (שגם הם אנשי טלוויזיה פופולריים בבריטניה): ג'ון טיקל ושארלוט הדסון. אחר-כך, ישנם ה"נסיינים" (Brainiacs) שמארגנים, מבצעים ושעליהם מתבצעים הניסויים בתוכנית.
הנסיינים "זוכים" להתעללות מילולית מצד המגיש ולהטחות על רוע עבודתם, תוך שילוב הומור על אופן פעולתם.
אנשי התוכנית מציגים שנאה לקרוואנים ולמוזיקת רוק משנות ה-90. כמעט בכל תוכנית קרוואן מושמד או ניזוק על ידי פיצוץ, הבערה, הפלה ממנוף או מחיצה.
היסטוריה > עונה ראשונה

העונה הראשונה שודרה לראשונה בשנת 2003 (בבריטניה). העונה עסקה בעיקר בביצוע ניסויים ותאוריות שונות (לדוגמה: האם 100 טלפונים סלולריים יכולים לבשל ביצה?)
בכל הפרקים הייתה פינה אחת קבועה: הכנסת חפץ לא שגרתי לתנור מיקרוגל במטרה לראות מה יקרה.
(חפץ לא שגרתי = סבון, דיסק מחשב, קופסת שימורים וכו'.)
היסטוריה > עונה שנייה

העונה השנייה שודרה בשנת 2004 (בבריטניה). בדומה לעונה הראשונה, עסקה התוכנית בביצוע ניסויים, אך הפעם הוספו לה פינות קבועות רבות (כל פינה אורכה עד דקות ספורות, ואז חוזרים מהפינה להמשך התוכנית):
איזה פרי צף? - בדיקת איזה פירות צפים ואיזה שוקעים.
אישה נגד גבר - מי יותר טוב בשלל סוג תחומים כמו זיכרון, הבחנה, מהירות ותחרויות שונות.
"אני יכול לעסוק במדע!" - בכל תוכנית נבחר מהציבור הבריטי אחד ששלח למערכת התוכנית את "התאוריה המדעית החשובה ביותר" (לעיתים תאוריה טיפשית), הזוכה להתארח בתוכנית (מובל למחסן על ידי טנדר) בו הוא מבצע את הניסוי הקשור לתאוריה שלו ובוחן את התוצאה. הפינה הוגשה על ידי שארלוט הדסון - בה לראשונה הוצגה בתוכנית.
הכספת - מטרת הנסיינים, לאורך כל העונה היא לנסות לפתוח כספת מפלדה, במשקל טון, על ידי שימוש בכל האמצעים העומדים לרשותם. הפרס - 200 אלף ליש"ט שבתוך הכספת. (לאורך התוכניות במהלך העונה פנו הנסיינים למכבי אש, מומחים לחומרי נפץ וכדומה. לבסוף, טנק מהצבא הבריטי הצליח לפתוח את הכספת על ידי הפצצתו. לרוע המזל, הכסף, והכספת הושמדו מהפגז רב העוצמה).
החידה של טיקל - בכל תוכנית ג'ון טיקל מפנה שאלה למחשבה לצופים (לדג': "כאשר מפיחים, כשנוסעים במהירות הקול, האם מריחים לפני ששומעים את ההפחה?").
שאלה לג'ון טיקל - מדי מספר פרקים, מופנית שאלה בכתב לטיקל בו הוא מנסה לפתור את התעלומה (לדוגמה: באחד מהפרקים, ניסה טיקל לענות על השאלה 'האם אפשר לשתות את השתן של עצמך במקרה של צמא?').
ד"ר בנהד - "המדען הכושל בהיסטוריה", כך מתואר. בכל פרק מנסה להרשים בחורות בפאב שכונתי על ידי ניסויים מדעיים קטנים וביזאריים. בכל סוף ניסוי, לא מצליח לקבל את מספרי הטלפון של הבחורות אותן ניסה להרשים, ונזרק מהמועדון על ידי השומר בבושת פנים.
לקראת סוף כל תוכנית מוצג משחק סנוקר, המתמשך לאורך כל העונה, בין נסיין של התוכנית למומחה סנוקר. בכל סיום תוכנית מצליח בכל פעם שחקן הסנוקר המקצועי להכניס כדור אחד לחור. הכדור מפעיל מתג הגורם להפעלת מטען שלבסוף גורם לקרוואן אחד להתפוצץ.
היסטוריה > עונה שלישית

העונה השלישית עלתה לאוויר ב-25 באוגוסט 2005 (בבריטניה). בנוסף לניסויים הוספו עוד מספר פינות קבועות קטנות בכל תוכנית:
תרמיט - אבקת מתכות שבכל פרק זוכה להמיס משהו אחר (לדוגמה: מנוע של מכונית, טיטניום וכדומה).
האם התחשמלות משפיעה על אורח חייך? - בכל פרק מוצג מצב שגרתי בחיי אדם (לדוגמה: מילצור, ריקוד, גילוח), אך לנסיין מודבקים אלקטרודות חישמול, אשר נדלקות באופן מפתיע ואקראי, ומחשמלות את הנסיין לזמן קצר באמצע אותו מצב שגרתי.
שמן נגד רזה - שני אנשים מתייצבים לדו-קרב, בשגרות חיים שונות, מיהו בעל היתרון, באותו מצב ומיהו בעל החיסרון, השמן או הרזה? (למשל: מי יינצל מאונייה טובעת? מי ישמור על איזון בזמן של רעידת אדמה?).
47 שניות של מדע - עובדות מדעיות ב-47 שניות.
דיאנה רוס ותגובת השרשרת - בכל פרק הזמרת דיאנה רוס (שחקנית המחקה אותה) מרכיבה חפצים, באופן שונה בכל פרק, שנופלים זה על זה בתגובת שרשרת, ובכך גורמים לפתילה להידלק. הפתילה מגיעה לחומר נפץ הטמון מתחת למכונית - והמכונית מתפוצצת.
יקפוץ או ישבר? - חפצים (גיטרה, טלוויזיה, מכונית צעצוע על שלט) מושלכים מגובה של כשלושה מטרים כדי לראות האם יקפצו או ישברו.
לג'ון טיקל משעמם - ג'ון טיקל, המדען האמיתי שבחבורה, מגיע אל האחות בטענה: "אחות, משעמם לי. האם תוכלי להראות לי משהו מעניין שאוכל לעשות עם הגוף שלי?". בכל פעם האחות מראה לו עובדה אנטומית מעניינת על גופו (למשל: "נסה ללקק את המרפק שלך", "נסה להשתעל כשאני צובטת אותך"). בכל פעם מודה טיקל לאחות על העובדה המעניינת: "תודה אחות, זה יעסיק אותי במשך שעות. להתראות".
יתסוס או יתפוצץ? - ג'ון קילקווין, מדען מאוניברסיטת סנדרלנד, מערבב שני כימיקלים בתהייה האם זה יתסוס או יתפוצץ.
הקופסה השחורה - דומה ל"כספת" מהעונה השנייה, לאורך העונה מנסים הנסיינים להרוס קופסה שחורה, הידועה בעמידותה, על ידי שימוש בכל האמצעים העומדים לרשותם. (לאורך התוכניות במהלך העונה פנו הנסיינים לעבריינים עם אלות, טבלו את הקופסה בחומצה, נעזרו במומחים לחומרי נפץ, ירו בקופסה וכדומה. לבסוף, מכבש תעשייתי ממגרש מתכות מחץ את הקופסה).
החידה של טיקל, שאלה לטיקל, ד"ר בנהד- כמו בעונה השנייה.
לקראת סוף כל תוכנית נערך משחק גולף. מול נסיין התוכנית התייצב שחקן גולף מקצועי אשר זכה לבצע את כל החבטות במשחק ולהכניס את הכדור לחור (אם כי לעיתים בדרכי מרמה). בכל פעם שהוכנס הכדור לחור הופעל פתיל שהוביל להתפוצצות קרוואן, אשר הכיל כימיקל דליק. לכל קרוואן התפוצצות צבעונית שונה (אדום, ורוד, כחול, ירוק), זאת בהתאם לכימיקל שהוצב בקרוואן.
היסטוריה > עונה שלישית > ניסוי המתכות האלקליות

ניסוי מפורסם מתוך התוכנית הוא ניסוי המתכות האלקליות.
בניסוי חברי התוכנית בדקו איזו מתכת אלקלית מגיבה בעוצמה הכי גבוהה כשהיא מושלכת לאמבט מים. זהו ניסוי מזויף, שכן הוכנסו לאמבט חומרי נפץ במקום מתכות. צוות התוכנית הודה בזיוף.
היסטוריה > עונה רביעית

העונה הרביעית שודרה ב-16 ביולי 2006.
פינות קבועות ייחודיות לעונה (בנוסף לעוד ניסויים):
"אני יכול לעסוק במדע!" - המשך מהעונה הראשונה.
דברים שהגוף שלי יכול לעשות - כמעט בכל פרק הוצג קטע המראה תכונה ייחודית כמו גמישות באצבעות, שליטה בשריר הלשון, שליטה בשרירי הבטן בצורה יוצאת דופן וכו' בגוף של צופה. בשעה שאותו אדם מבצע את הקטע, האמונד מסביר את התופעה המדעית שמאחורי יכולת זו.
דברים שמדריכי הפעלה לא אומרים לא לעשות - תמיהה בנוגע לפעולות מסוכנות שמדריכי הפעלה של מכשירים לא מציינים שאסור לעשות - תוך ביצוע הדבר האסור מצד הנסיינים בתוכנית. (למשל: למה לא כתוב שאסור לכבס מקל דינמיט במכונת כביסה? למה לא כתוב שאסור להניח על פטיפון נייר זכוכית בשעה שיש מסביב דלק וחומרי נפץ?).
גבוה נגד ננס - גרסה חדשה לפינה מהעונה השלישית. בשיגרות חיים שונות, שני אנשים מתייצבים לדו-קרב מי בעל יתרון במצבים מסוימים, הגבוה או הננס? (למשל: למי קל יותר ללכת בין תנועת אנשים סואנת ברחובות לונדון? למי יותר קל לשחק במחבואים?).
נסיין ליום אחד - בכל תוכנית נלקח מהציבור הבריטי אדם כדי לבצע ניסוי יחד עם נסייני התוכנית. לאחר הניסוי הוא מגורש בבושת פנים בעוד שאר הנסיינים לועגים לו.
החידה של טיקל, שאלה לטיקל.
ד"ר בנהד - כמו בעונות הקודמות.
101 שימושים לשתן - מה אפשר לעשות עם שתן תוך צירוף הסבר מדעי. (למשל: להשתמש בו לחיטוי פצעים).
היסטוריה > עונה חמישית

מעונה זו החל להנחות המנחה ויק ריבס במקומו של ריצ'רד האמונד.
העונה החמישית כוללת:
מבחני הבמה הפתוחים של "אני יכול לעסוק במדע" כמו בעונות הקודמות רק שהפעם המתמודדים עוברים מעין אודישן על ידי שרלוט הדסון.
דברים שהגוף שלי יכול לעשות.
דברים אבל ממש לאט - דברים יומיים כפי שהם נראים בהילוך איטי.
חכמולוג נגד חיה - מי יותר טוב בתחום מסוים. לדוגמה: מי יכול לזחול יותר מהר במחילה, אדם או חמוס?
יתסוס או יתפוצץ? חידת הכימיה השבועית של ד"ר ג'ון פ. קילקוין
דברים שמעולם לא ניסו בנאס"א - ניסויים שכרוכים בשימוש ברקטות לטובת הישגים בתחום חקר ה"חלל" כאשר החלל הוא בסך הכל 300 מטר מעל פני האדמה.
החידה של טיקל.
בישול במיקרוגל - מתכונים פשוטים ויומיים למיקרוגל בצירוף חומרים נפיצים או דליקים.
ד"ר בנהד יוצא לתפוס בחורות - ד"ר בנהד יוצא בימי שלישי לדאנס בר ומנסה להרשים בנות בעזרת ניסויים מטורפים ושאפתניים.
יידחף או יישבר? פרופ' מיאנג לי משחררת כדורי ברזל על חפצים במטרה לגלות האם הם ייפלו או יישברו.
חכמולוג ליום אחד - כמו בעונה הקודמת.
סופר חכמולוג - חכמולוג גיבור על לבוש בתלבושת עובד כור גרעיני יוצא לטהר את העולם מפני קרוואנים מזיקים ומרושעים כביכול.
היסטוריה > עונה שישית

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
רייטינג

התוכנית זכתה לאהדה רבה ברחבי בריטניה וגם בעולם. גם בישראל התוכנית זכתה לפופולריות.
ישנן שתי תוכניות-בת לתוכנית עצמה:
Brainiac: History Abuse - עלתה לאוויר בבריטניה ב-1 ביוני 2004 ומוגשת על ידי שארלוט הדסון.
Brainiac's Test Tube Baby - עלתה לאוויר לצד העונה הרביעית של התוכנית המקורית, בשנת 2006.
תחומי שידור

התוכנית שודרה במספר מדינות: אנגליה, אירלנד, ארצות הברית, אוסטרליה, תאילנד, בלגיה, גרמניה, ניו זילנד, הולנד, יוון, פינלנד, קנדה, דרום אפריקה, סינגפור ועוד מספר מדינות אירופיות.
התוכנית שודרה גם בישראל בערוץ 8 (ערוץ המדע של חברת הכבלים HOT), וזכתה לשם: "זעזוע מוח", אף על פי שמשמעות השם באנגלית הוא: "חוכמולוג - התעללות מדעית". בחברת הכבלים yes משודרת התוכנית בערוץ דיסקברי בשם "חכם בלילה".
הערות שוליים

↑  ניסוי המתכות האלקליות, מתוך אתר יוטיוב
אולקסי רזניקוב

אולקסי יוריוביץ' רזניקוב (באוקראינית: Олексій Юрійович Резніков; נולד ב-18 ביוני 1966) הוא משפטן ופוליטיקאי אוקראיני שכיהן מ-4 בנובמבר 2021 עד 3 בספטמבר 2023 כשר ההגנה של אוקראינה.
לפני כן כיהן בתפקידים נוספים בממשלת אוקראינה ובמנהלת המדינה של קייב (אנ').
ביוגרפיה

רזניקוב נולד בלביב, אז חלק מהרפובליקה הסובייטית הסוציאליסטית האוקראינית בברית המועצות. אביו, יורי רזניקוב, היה פרופסור, מומחה באקרובטיקה ספורטיבית, סגן הרקטור של המכון הלאומי לתרבות גופנית של לביב. אמו, אולנה רזניקובה, הייתה נוירולוגית במרפאה הנוירופסיכיאטרית של לבוב, מומחית בהתעמלות אמנותית.
מ-1984 עד 1986 שירת רזניקוב בחיל האוויר של ברית המועצות.
רזניקוב למד באוניברסיטת לבוב, וקיבל תואר שני בהצטיינות במשפטים בשנת 1991. במהלך שנות לימודיו באוניברסיטה, השתתף באופן פעיל בחיי הסטודנטים: הוא זכה באולימפיאדת הסטודנטים למשפטים ברחבי אוקראינה הסובייטית בתחרויות האישיות והקבוצתיות וייצג את אוקראינה באולימפיאדת הסטודנטים במשפטים הכללית אשר כללה נציגים מכל ברית המועצות.
בתחילת שנות ה-90 היה שותף להקמת משרד תיווך. בתחילת העשור הראשון של המאה ה-21 עבד במשרדי עורכי דין שונים. ב-2004 היה אחד מעורכי הדין שייצגו את ויקטור יושצ'נקו בהליכים לפסילת הסיבוב השני של הבחירות לנשיאות. מאוחר יותר, היה חבר במועצת הפיקוח של אושדבנק.
בשנת 2008, החל לכהן כחבר מועצה במועצת העיר קייב, בריצה מתוך רשימה שנאספה סביב מיקולה קטרינצ'וק. בשנת 2014 נבחר מחדש. באותה שנה הוא הפך לסגן ראש עיריית קייב ולמזכיר מועצת העיר. בשנים 2016–2018 היה סגן יו"ר מנהלת המדינה של קייב (אנ').
בשנת 2018 הוא חזר לעסוק בעריכת דין. במשך שנתיים היה גם חבר במועצה העליונה של הרשות השופטת. בשנת 2019, מונה על ידי נשיא אוקראינה וולודימיר זלנסקי לחבר בוועדה המשולשת לסיום המלחמה בדונבאס.
במרץ 2020 קיבל את תפקידי סגן ראש הממשלה והשר לשטחים כבושים זמנית (מוגדרים באוקראינה כחצי האי קרים, הרפובליקה העממית של דונצק והרפובליקה העממית של לוהנסק) בממשלתו דאז של דניס שמיהל. בנובמבר 2021 הוא פוטר מתפקידים אלה, ולאחר מכן באותו חודש מונה לתפקיד שר ההגנה.
האירוע המרכזי במהלך כהונתו היה הפלישה הרוסית לאוקראינה שהחל בפברואר 2022.
בספטמבר 2023, פוטר מתפקיד שר ההגנה. הלחץ להחלפת רזניקוב גבר מאז ינואר 2023, כשנחשף שמשרד ההגנה רכש מזון במחירים מנופחים. הוא עצמו לא היה מעורב ישירות בפרשה, אך היא הכתימה את המשרד. הוא היה עשוי להתמנות במקום זאת לשגריר של אוקראינה בלונדון.
בנוסף לשפה האוקראינית, רזניקוב דובר רוסית, אנגלית ופולנית.
הערות שוליים

↑  Список Блоку Миколи Катеринчука, Українська правда - Київ
↑  Oleksiy Reznikov elected as Kyiv City Council Secretary, Interfax-Ukraine (באנגלית)
↑  Секретарем Київради обрали партнера захисника Тимошенко, espreso.tv (באוקראינית)
↑  Персона | Кабінет Міністрів України, web.archive.org, ‏2020-03-29
↑  Досье: Резников Алексей Юрьевич, kievvlast.com.ua (ברוסית)
↑  Kitsoft, Кабінет Міністрів України - Верховна Рада призначила новий склад Кабінету Міністрів України, www.kmu.gov.ua (ב־)
↑  Ukrainian Lawmakers Approve Reznikov As New Defense Minister, RadioFreeEurope/RadioLiberty (באנגלית)
↑  גיא אלסטר‏, בעיצומה של מתקפת הנגד: זלנסקי מחליף את שר ההגנה, באתר וואלה, 4 בספטמבר 2023
| --- | --- |
בקרת זהויות :  GND: 1254568158  VIAF: 23161632335610642387   WorldCat (עם VIAF): 23161632335610642387 
ערך זה הוא קצרמרבנושא אוקראינים ובנושא פוליטיקאים. אתם מוזמנים לתרום לוויקיפדיה ו.
אבוט המאירי תקשורת

| --- | --- |

 נתונים כלליים
 סוג:  הפקת תוכן וטלוויזיה
 מייסדים:  איתן אבוט, גיא המאירי, מוטי רייף
 תקופת הפעילות:  2006–הווה (כ־18 שנים)
 חברת אם:  פרימנטל מדיה
 משרד ראשי:  תל אביב, ישראל
 מוצרים עיקריים:  הפקות טלוויזיה
 מנכ"ל:  איתן אבוט, גיא המאירי
  
 אתר רשמי
 
אבוט המאירי תקשורת היא חברת תוכן והפקות טלוויזיה ישראלית. משנת 2016 נמצאת בבעלות חלקית של חברת ההפקות והתוכן "פרימנטל מדיה", ומשנת 2021 בבעלות מלאה שלה.